བོད་ཀྱི་ཤེས་རིག་ཞིབ་འཇུག་ཁྲོད་དུ་ཞང་ཞུང་གི་མི་རྒྱུད་དམ་ཡ་ཐོག་བོད་ཀྱི་མི་རྒྱུད་གང་ནས་མཆེད་པའི་སྐོར་གླེང་སྐབས་ཁྱུང་གི་ཐ་སྙད་འདི་མང་དུ་འབྱུང་གི་ཡོད་ཅིང་།དེ་ལས་འཕྲོས་པའི་ཁྱུང་གི་མཚོན་དོན་དང་དེ་འབྲེལ་གྱི་ལྷ་སྒྲུང་སྣ་ཚོགས་པ་ཞིག་བྱུང་ཡོད་པ་ནི་ཁྱུང་གི་སྤྱན་འདྲེན་ཞེས་པའི་དམངས་ཁྲོད་ཀྱི་གཏོ་གཞུང་དག་དང་།ཁྱུང་རབས་མི་འདྲ་བ་ཁག་གིས་གསལ་བཤད་བྱས་ཡོད།ལྷ་སྒྲུང་སམ་གཏམ་རྒྱུད།ཡང་ན་བོན་གྱི་ཡིག་ཆའམ་དམངས་ཁྲོད་ཀྱི་ཡིག་ཆ་རེད་ཟེར་བས་དེ་ལ་ཡིད་ཆེས་མི་བྱེད་པ་དང་།དོ་སྣང་བྱེད་འོས་མ་ཡིན་པའི་སེམས་ཁམས་དེས་ད་བར་ཁྱུང་གི་ཡིག་ཆ་འདི་དག་གི་རིན་ཐང་དང་།དེས་བོད་སྤྱིའིི་རིགས་རུས་ཀྱི་མཆེད་ཁུངས་ལ་ཕན་ཐོགས་ཡོད་པའི་འགྲེལ་བཤད་ཅི་ཞིག་བྱེད་ཐུབ་མིན་ལ་ཕལ་ཆེར་དོ་སྣང་བྱས་མི་འདུག་ཟེར་ཆོགལྷག་པར་དུ་ཁྱུང་དང་བྱ་ལྡིང་།བྱ་ཆེན་དང་བྱ་རྒྱལ་སོགས་ཀྱི་འདབ་ཆགས་སྣ་ཚོགས་པའི་འཚོ་གཞིས་ལ་མིའི་རིགས་ཀྱིས་ཕོགས་ཐུག་བྱས་པ་ལས།ཁོ་ཚོ་ཐོག་མའི་འཚོ་གཞིས་ལས་གཏན་དུ་བྲལ་རྗེས།ཤུལ་དུ་ལུས་པ་ནི་དེ་དག་གི་འགྲན་ཟླ་བྲལ་བའི་འཕུར་རྩལ་དང་།བློ་ལས་འགོངས་པའི་སྟོབས་ཤུགས་སོགས་ལ་ཆེ་བརྗོད་བྱས་པའི་ལྷ་སྒྲུང་དག་རེད།ཡིག་ཆའི་ཁུངས་མི་གསལ་བ་དང་།ལོ་རྒྱུས་ཀྱི་རྒྱུན་བུ་རིང་ནས་རིང་དུ་བསྲིངས་བའི་དབང་གིས་ལྷ་སྒྲུང་གི་སྣེ་ནས་ལྷ་སྒྲུང་བྱུང་བ་དེས་ད་ལྟ་ཞིབ་འཇུག་པ་མང་པོ་ཞིག་གིས་ཞང་ཞུང་གི་རིགས་རུས་སུ་གླེང་བའི་ཁྱུང་འདི་དང་།བོད་ཀྱི་རྩ་བའི་རུས་ཆེན་བཞིའམ་དྲུག་གི་འབྲེལ་བ་སོ་སོ་ལ་གོ་སྟེ།བོད་དང་ཞང་ཞུང་གི་མི་རྒྱུད་ལ་ཕལ་ཆེར་འབྲེལ་བ་མེད་པ་འདྲ་བའི་གོ་ཉོག་བཟོས་ཡོད་པ་དང་།དེ་བཞིན་གྱི་ཁྱུང་ལས་མཆེད་པའི་རིག་གནས་ཀྱི་སྣང་ཚུལ་སྣ་ཚོགས་པ་དེ་དག་གིས་བོན་ཞེས་པ་འདི་ཕྱི་རོལ་བ་ལ་འབྲེལ་ཡོད་པའི་རིག་གནས་ཞིག་ཡིན་ཚུལ་སྨྲ་མཁན་དུས་སྔ་གཞུག་གཉིས་ཀྱི་ལོ་རྒྱུས་སྨྲ་བའི་ཁྲོད་བྱུང་བ་སོགས་ཀྱི་དབང་གིས།གདོད་མའི་ཞང་ཞུང་དང་སྤུར་རྒྱལ་བོད།ཞང་ཞུང་གི་ཤེས་རིག་དང་བོད་ཀྱི་ཤེས་རིག་བར་གྱི་འབྲེལ་བ་ཅི་ཡིན་སོགས་ལ་ཚད་ངེས་ཅན་གྱི་སྟེང་ནས་ཇི་ལྟར་ངོས་འཛིན་བྱེད་པ་སོགས་ཀྱི་ཐད་གཅིག་ཆོད་ཀྱི་རིག་གཞུང་ལྟ་བ་ཞིག་ད་དུང་གཏན་འཁེལ་ཐབས་མེད་ན།ཁྱུང་ཞེས་པའི་དཔྱད་གཞི་འདིའང་དེའི་ཕྱོགས་ནས་གོ་བ་ཇེ་གསལ་དུ་འབྱུང་བ་ལ་རེ་ལྟོས་བྱས་པའི་དཀའ་ལས་ཙམ་ཡིན་པར་སྨོན་ཡོད།